b'\n_START_ARTICLE_\nKompiuterin\xc4\x97 grafika\n_START_PARAGRAPH_\nKompiuterin\xc4\x97 grafika (angl. computer graphics)\xc2\xa0\xe2\x80\x93 vaizduojamojo skai\xc4\x8diavimo sritis, kur kompiuteriai panaudojami kurti grafinius vaizdus, imituojan\xc4\x8dius real\xc5\xb3 pasaul\xc4\xaf. Kompiuterin\xc4\x97s grafikos s\xc4\x85voka atsirado 1962\xc2\xa0m., kai MIT darbuotojas Ivanas Saterlendas (JAV) suk\xc5\xabr\xc4\x97 pirm\xc4\x85j\xc4\xaf grafin\xc4\xaf redaktori\xc5\xb3 Sketchpad, skirt\xc4\x85 Lincoln TX-2 kompiuteriui._NEWLINE_\xc5\xa0iuo metu kompiuterin\xc4\x97s grafikos mokslas taikomas \xc4\xafvairiose srityse, pavyzd\xc5\xbeiui, animacijos bei modeli\xc5\xb3 atvaizdavime, trima\xc4\x8di\xc5\xb3 vaizd\xc5\xb3 generavime realiu laiku (realtime 3D rendering) ir t. t. Ta\xc4\x8diau pagrindin\xc4\x97 \xc5\xa1io mokslo paskirtis\xc2\xa0\xe2\x80\x93 vaizdi, st\xc3\xa1tin\xc4\x97 i\xc5\xa1vestis kompiuteriniuose \xc4\xafrenginiuose.\n_START_SECTION_\nGrafini\xc5\xb3 objekt\xc5\xb3 vaizdavimo ypatumai\n_START_PARAGRAPH_\nVaizduojant objektus kompiuterio ekrane, labai svarbu nustatyti, kuri vaizdo dalis prireikus turi b\xc5\xabti perpie\xc5\xa1ta. Jei rodoma lentel\xc4\x97, Interneto puslapis, paveiksl\xc4\x97lis ar kitas grafinis objektas yra didelis, jis paprastai talpinamas \xc4\xaf ekrano galimybes atitinkant\xc4\xaf r\xc4\x97mel\xc4\xaf su slankjuost\xc4\x97mis. Traukiant slankjuostes, perpie\xc5\xa1iamas tik nedidelis naujai atsirad\xc4\x99s plotelis, likusi rodoma vaizdo dalis tiesiog \xe2\x80\x9epatraukiama\xe2\x80\x9c \xc4\xaf nauj\xc4\x85 viet\xc4\x85. Svarbu neperpie\xc5\xa1ti per daug ir jei pasikei\xc4\x8dia grafinio objekto turinys. \xc5\xa0i\xc5\xb3 taisykli\xc5\xb3 nepaisan\xc4\x8diose programose grafiniai objektai vaizduojami pernelyg l\xc4\x97tai net ir esant dabartiniams dideliems procesoriaus veikimo grei\xc4\x8diams._NEWLINE_Nors dabartini\xc5\xb3 ekran\xc5\xb3 skiriamoji geba gana didel\xc4\x97, neretai tenka vaizduoti \xc5\xa1riftus ar kitokius objektus, kurie sukurti didesn\xc4\x97s skiriamosios gebos \xc4\xafrangai. Smulkios detal\xc4\x97s rastrinio displ\xc4\x97jaus ekrane gerai atrodo tik naudojant \xc4\xafvairius glodinimo algoritmus.\n_START_SECTION_\nDvimat\xc4\x97s grafikos formatai\n_START_PARAGRAPH_\nRastrini\xc5\xb3 iliustracij\xc5\xb3 saugojimas laikmenose yra neefektyvus, tod\xc4\x97l sukurta saugojimo format\xc5\xb3, naudojan\xc4\x8di\xc5\xb3 suspaudimo algoritmus, pvz., JPEG, Portable Network Graphics, CompuServe GIF._NEWLINE_Vektorin\xc4\x97 grafika\xc2\xa0\xe2\x80\x93 prakti\xc5\xa1kesnis por\xc5\xab\xc5\xa1is, kurio format\xc5\xb3 rinkmenose yra tiksl\xc5\xabs geometriniai duomenys: ta\xc5\xa1k\xc5\xb3 i\xc5\xa1d\xc4\x97stymas, topologija, stilius, storis, spalvos, u\xc5\xbepildai, linij\xc5\xb3 jungimo stilius. Tokia grafika yra netinkama saugoti fotonuotraukoms; ji paprastai naudojama br\xc4\x97\xc5\xbeiniams, knyg\xc5\xb3 i\xc5\xa1d\xc4\x97stymams, 2D animacijai, be to, vektoriniai vaizdai gali b\xc5\xabti paversti \xc4\xaf rastrin\xc4\xaf pavidal\xc4\x85. Vektorini\xc5\xb3 vaizd\xc5\xb3 saugojimo formatai\xc2\xa0\xe2\x80\x93 Portable Document Format, Shockwave Flash Player, Scalable Vector Graphics ir kiti._NEWLINE_Saugojimo formatas n\xc4\x97ra tiesiogiai susij\xc4\x99s su vaizdavimo metodu: vektorin\xc4\x97s grafikos vaizdai neretai atvaizduojami \xc4\xafprastiniuose rastriniuose monitoriuose.'